b'\n_START_ARTICLE_\nDesetina\n_START_PARAGRAPH_\nDesetina (francosko D\xc3\xaeme, nem\xc5\xa1ko Zehnt, angle\xc5\xa1ko Tithe) je izraz, ki v naj\xc5\xa1ir\xc5\xa1em pomenu ozna\xc4\x8duje moralno ali zakonsko obveznost posameznika ali gospodinjstva da deseti del svoje \xc5\xbeetve ali prihodkov (denarja) v dolo\xc4\x8denem obdobju preda dolo\xc4\x8deni cerkveni (tempelj, cerkev) ali posvetni instituciji (kralj, najemodajalec, dr\xc5\xbeava) v smislu njenega financiranja ali vzdr\xc5\xbeevanja. V o\xc5\xbejem smislu se pod tem izrazom razume obveznost, ki so jo v srednjeve\xc5\xa1ki Evropi imeli kmetje do katoli\xc5\xa1ke cerkve ali fevdalca in je bila ena od klju\xc4\x8dnih institucij tedanjega fevdalnega sistema. Vrsta in obseg dajatve imenovane desetina, vklju\xc4\x8dno prostovoljstvo ter na\xc4\x8din kori\xc5\xa1\xc4\x8denja tako zbranih sredstev, se je razlikovala od dr\xc5\xbeave do dr\xc5\xbeave in od razli\xc4\x8dnih politi\xc4\x8dnih, ekonomskih in drugih okoli\xc5\xa1\xc4\x8din._NEWLINE_Tak\xc5\xa1na dajatev je bila znana \xc5\xbee v antiki v razli\xc4\x8dnih kulturah ne samo na Bli\xc5\xbenjem vzhodu in je bila obi\xc4\x8dajna v srednjem veku do zgodnjega modernega obdobja. Kot obvezna oblika je bila na splo\xc5\xa1no ukinjena v 19. ali 20. stoletju skupaj z drugimi fevdalnimi institucijami. Zamenjal jo je prostovoljni cerkveni davek oziroma financiranje dr\xc5\xbeave.'